[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 8.4.2009

COM(2009)171 окончателен

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

относно преразглеждането на многогодишната финансова рамка (2007—2013 г.)

Изменено предложение за

РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

за изменение на Междуинституционалното споразумение от 17 май 2006 г. за бюджетната дисциплина и доброто финансово управление по отношение на многогодишната финансова рамка

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

относно преразглеждането на многогодишната финансова рамка (2007—2013 г.)

Финансиране на проекти в областта на енергетиката в контекста на Европейския план за икономическо възстановяване (изменено предложение)

В своето предложение от 10 декември 2008 г. за преразглеждане на финансовата рамка „Финансиране на проекти за трансевропейски енергийни връзки и широколентова инфраструктура в контекста на Европейския план за икономическо възстановяване“[1] Комисията предложи повишаване на годишните тавани за бюджетните кредити за поети задължения по функция 1А на финансовата рамка с 3 млрд. EUR за 2009 г. и с 2 млрд. EUR за 2010 г. Предлагаше се това повишаване да бъде компенсирано с понижаване на годишните тавани за бюджетните кредити за поети задължения по функция 2 с 3,5 млрд. EUR за 2008 г. и с 1,5 млрд. EUR за 2009 г. съгласно точка 23, параграф 2 от Междуинституционалното споразумение за бюджетната дисциплина и доброто финансово управление от 17 май 2006 г. (МИС)[2]

В светлината на първоначалните обсъждания на горепосоченото предложение с бюджетния орган Комисията внесе на 28 януари 2009 г. пакет предложения с цел установяване на правно основание за съответните инвестиции[3]. Тези предложения предполагаха първа корекция на предложението на Комисията за преразглеждане на многогодишната финансова рамка (МФР). Размерът на повишаването на таваните по функция 1А за финансиране на проекти в областта на енергетиката ще бъде ограничено до 3,5 млрд. EUR. 1,5 млрд. EUR ще бъдат предоставени по функция 2 за развитие на широколентов Интернет в селските райони и за укрепване на операциите, свързани с „новите предизвикателства“, определени в контекста на оценката на реформата в средата на периода от 2003 г. на общата селскостопанска политика („преглед на състоянието“), като изпълнението ще се осъществява от Европейския земеделски фонд за развитие на селските райони (ЕЗФРСР).

След допълнителни обсъждания Европейският парламент, Съветът и Комисията постигнаха съгласие на тристранната среща на 2 април 2009 г. относно финансирането на пакета, както следва[4]:

1. Пакетът, който цели да предостави допълнително стимулиране на икономиката и да подобри енергийната сигурност, възлиза на 5 млрд. EUR по текущи цени:

а) 3,98 млрд. EUR ще бъдат предоставени за финансиране на енергийни проекти по функция 1а от финансовата рамка: 2 млрд. EUR през 2009 г. и 1,98 млрд. EUR през 2010 г.

б) Освен това 1,02 млрд. EUR ще бъдат предоставени по функция 2 за развитие на широколентов Интернет в селските райони и за укрепване на операциите, свързани с „новите предизвикателства“, определени в контекста на прегледа на състоянието.

2. Финансирането на общата сума в размер на 5 млрд. EUR ще бъде осигурено възможно най-бързо:

а) Таванът за 2009 г. по функция 1а ще се повиши с 2 млрд. EUR, което ще бъде компенсирано с понижаване на тавана за 2009 г. по функция 2 със същата сума съгласно точки 21—23 от Междуинституционалното споразумение. Освен това за развитие на селските райони в бюджета за 2009 г. ще бъдат предвидени допълнителни 600 млн. EUR за финансиране на широколентов Интернет и за укрепване на операциите, свързани с „новите предизвикателства“. Многогодишната рамка ще бъде преразгледана и същевременно бюджетът за 2009 г. ще бъде изменен в съответствие с това въз основа на настоящото изменено предложение на Комисията и предварителен проект на коригиращ бюджет към бюджета за 2009 г.

б) Финансирането на останалата част от сумата (2,4 млрд. EUR) ще бъде осигурено посредством компенсационен механизъм при съгласуване на бюджетната процедура за 2010 г. с помощта на всички бюджетни средства, предвидени в нейната правна рамка, което ще приключи, при необходимост, не по-късно от съгласуването на бюджетната процедура за 2011 г.:

- Европейският парламент, Съветът и Комисията ще разгледат всички налични източници, които биха могли да осигурят компенсирането на средствата.

- Преди да се разгледа използването на наличната сума по функция 2, ще бъдат заделени 420 млн. EUR за финансиране на широколентов Интернет и за укрепване на операциите, свързани с „новите предизвикателства“, определени в контекста на прегледа на състоянието през 2010 г.

- За компенсиране на сумата от 1,98 млрд. EUR ще бъдат използвани оставащите маржове под таваните за 2009 г. и наличните маржове за 2010 г. (при надлежно отчитане на точка 13 от Междуинституционалното споразумение), а при необходимост и всички други финансови наличности, включително наличните маржове за 2011 г. Компенсационният механизъм не засяга финансовите пакети на програмите, предмет на съвместно решение, и годишната бюджетна процедура.

- Общият таван за финансовата рамка за периода 2007—2013 г. няма да се надвишава.

Настоящото изменено предложение засяга преразглеждането на финансовата рамка за 2007—2013 г., предвидено в рамките на първата стъпка от посоченото по-горе споразумение за финансиране между трите институции.

Настоящият марж по функция 2 за 2009 г. възлиза на 3,517 млрд. EUR. Предвид предложението 600 млн. EUR да бъдат използвани по функция 2 за широколентова инфраструктура и „новите предизвикателства“ съгласно прегледа на състоянието и предвид понижаването на тавана от 2 млрд. EUR, под тавана за 2009 г. по функция 2 остава марж от повече от 900 млн. EUR. Това се счита за достатъчно за справяне с непредвидени събития в селскостопанския сектор. Във всеки случай Комисията има ангажимент да предприема всички мерки, необходими за гарантиране на спазването на решенията, взети във връзка с разходите за ОСП и тяхното финансиране, включително за споразумението за прегледа на състоянието.

По отношение на бюджетните кредити за плащания в точка 23, параграф 4 от МИС се посочва, че всяко преразглеждане трябва да поддържа подходящо съотношение между поетите задължения и плащанията. Необходимо е изменение на годишните тавани за бюджетните кредити за плащания въз основа на профилите за плащане, предвидени за допълнителните поети задължения по функция 1а и понижението на плащанията, съответстващо на намалението на бюджетните кредити за поети задължения за 2009 г. по функция 2 (2 млрд. EUR).

Не се предвижда увеличаване на таваните за плащанията по отношение на 1,02 млрд. EUR за развитие на широколентов Интернет в селските райони и за укрепване на операциите, свързани с „новите предизвикателства“ от прегледа на състоянието.

Таблицата по-долу обобщава предложените изменения в таваните за бюджетните кредити за поети задължения и плащания във финансовата рамка. Сумите са изчислени по текущи цени:

[pic]

Като цяло преразглеждането ще бъде с неутрален ефект по отношение на общите тавани на бюджетните кредити за поети задължения и за плащания, изразени в текущи цени.

Посочените по-горе изменения са отразени в таблицата по-долу за финансовата рамка по текущи цени, в която е включена техническата корекция за финансовата рамка за 2010 г. в съответствие с измененията на БНД съгласно точка 16 от МИС[5].

Официалното решение за преразглеждането на финансовата рамка трябва да се отнася до основната таблица, договорена в МИС, в която цифрите са изразени в постоянни цени от 2004 г. Цифрите в текущи стойности трябва да бъдат превърнати в цени от 2004 г. посредством постоянен дефлатор от 2 % годишно съгласно точка 16 от МИС.

[pic]

Изменено предложение за

РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

за изменение на Междуинституционалното споразумение от 17 май 2006 г. за бюджетната дисциплина и доброто финансово управление по отношение на многогодишната финансова рамка

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Междуинституционалното споразумение между Европейския парламент, Съвета и Комисията от 17 май 2006 г. за бюджетната дисциплина и доброто финансово управление[6], и по-специално точка 21, точка 22, алинеи 1 и 2 и точка 23 от него,

като взеха предвид предложението на Комисията[7],

като имат предвид, че:

(1) На тристранната среща от 2 април 2009 г. Европейският парламент, Съветът и Комисията постигнаха съгласие относно финансирането, в рамките на Европейския план за икономическо възстановяване, за модернизиране на инфраструктурата и за енергийна солидарност, за проекти в областта на енергетиката и широколентовия Интернет, както и за укрепване на операциите, свързани с „новите предизвикателства“, определени в контекста на оценката на реформата в средата на периода от 2003 г. на общата селскостопанска политика („преглед на състоянието“)[8]. Финансирането налага като първа стъпка преразглеждането на многогодишната финансова рамка за периода 2007—2013 г. в съответствие с точки 21, 22, и 23 от Междуинституционалното споразумение с цел повишаване на тавана за бюджетните кредити за поети задължения за 2009 г. по подфункция 1а със сумата от 2 млрд. EUR по текущи цени.

(2) Повишаването на тавана по подфункция 1а ще бъде изцяло компенсирано с понижаване на тавана за бюджетните кредити за поети задължения за 2009 г. по функция 2 със сумата от 2 млрд. EUR.

(3) За да се запази подходящо съотношение между поети задължения и плащания, годишните тавани за бюджетните кредити за плащания ще бъдат коригирани. Корекцията ще бъде с неутрален ефект.

(4) Приложение I към Междуинституционалното споразумение за бюджетната дисциплина и доброто финансово управление следва да бъде съответно изменено[9],

РЕШИХА:

Член единствен

Приложение I към Междуинституционалното споразумение за бюджетната дисциплина и доброто финансово управление се заменя с приложението към настоящото решение.

Съставено в Брюксел на година.

За Европейския парламент За Съвета

Председател Председател

ПРИЛОЖЕНИЕ

[pic]

[1] COM(2008) 859 окончателен/2.

[2] OВ C 139, 14.6.2006 г., стp. 1.

[3] Съобщение до Европейския парламент, Съвета, Европейския икономически и социален комитет и Комитета на регионите „Да инвестираме днес за бъдещето на Европа“, COM(2009) 36 окончателен.- Предложение за регламент на Европейския парламент и на Съвета за приемане на програма за подпомагане на икономическото възстановяване чрез предоставяне на финансова помощ от Общността на проекти в областта на енергетиката: COM(2009) 35 окончателен.- Предложение за регламент на Съвета за изменение на Регламент (ЕО) № 1698/2005 относно подпомагане на развитието на селските райони от Европейския земеделски фонд за развитие на селските райони (ЕЗФРСР) и Предложение за решение на Съвета за изменение на Решение (ЕО) № 2006/493/EО за установяване сумата на помощта от Общността, отпусната за развитие на селските райони за периода от 1 януари 2007 г. до 31 декември 2013 г., нейната разбивка по години и минималната сума, която следва да бъде съсредоточена в райони, допустими по цел „Сближаване“: СОМ (2009) 38 окончателен.

[4] Споразумението има формата на декларация, приложена към Междуинституционалното споразумение за бюджетната дисциплина и доброто финансово управление. Проектите, които могат да получат подкрепа от страна на Общността, са определени в съответните законодателни актове.

[5] Съобщение на Комисията до Европейския парламент и Съвета относно техническата корекция на финансовата рамка за 2010 г. в съответствие с измененията на БНД, COM(2009) 148 окончателен от 1.4.2009 г.

[6] OВ C 139, 14.6.2006 г., стp. 1.

[7] COM(2008) 859 окончателен/2, изменен с COM(2009) … окончателен.

[8] COM(2008) 800.

[9] За тази цел цифрите в резултат на горното споразумение са обърнати в цени от 2004 г.